《王显之求名其二子日忠厚日忠恕》
宋代·李石

有子固可贺，无子谁为羞。
尧圣传世念，厉丑似己忧。
有子与无子，人事天为谋。
王家乌衣巷，叶叶追前修。
乃翁万卷书，一一手校讎。
厚恕命尔名，万金美田畴。
种德日夜日，藨蔉期深秋。
字表名所出，无意孔与周。
陶公责端宣，晋人警师仇。
君家膝上郎，有如昔徐侯。
富贵二雏语，岂有卑微休。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。